दावे के साथ यह मत प्रतिपादित करना कठिन है कि किस ईस्वी में चम्बा रियासत की स्थापना की गई थी। इसका कारण यह है कि हमें फिलहाल कोई ऐसा ऐतिहासिक उल्लेख उपलब्ध नहीं हुआ है जिसे आधार बनाकर हम चम्बा राज्य की स्थापना की तिथि दावे के साथ प्रतिपादित कर सकें। ऐसा होने पर भी चम्बा से उपलब्ध सामग्री की विवेचना करने से ऐसा प्रतीत होता है कि इस राज्य की स्थापना छठी शताब्दी में हुई तथा स्थापना की अवधि इस शताब्दी का मध्यकाल स्वीकार किया जा सकता है। स्थापना का यह काल इसलिए भी उचित प्रतीत होता है क्योंकि संस्कृत की रचना राजतरंगणी में हमें चम्पा अथवा चम्बा का नाम उपलब्ध होता है तथा इसी ग्रंथ को हम चम्बा राजवंश द्वारा राज्य स्थापित करने की सम्भावित अवधि का आधार स्वीकार कर सकते हैं।